ประกาศของคณะปฏิวัติ ฉบับที่ 51
ประกาศของคณะปฏิวัติ
ประกาศของคณะปฏิวัติ
ฉบับที่
๕๑[๑]
 

เนื่องจากพระราชบัญญัติยกฐานะศาลแขวงแม่สะเรียง ศาลแขวงแม่สอด ศาลแขวงตะกั่วป่า และศาลแขวงหลังสวน
เป็นศาลจังหวัด พุทธศักราช ๒๔๗๙ มาตรา ๕
ซึ่งได้แก้ไขเพิ่มเติมโดยพระราชบัญญัติยกฐานะศาลแขวงแม่สะเรียง
ศาลแขวงแม่สอด ศาลแขวงตะกั่วป่า
และศาลแขวงหลังสวน เป็นศาลจังหวัด (ฉบับที่ ๒) พ.ศ. ๒๔๙๔ มาตรา ๓
ได้บัญญัติไว้ให้ศาลจังหวัดแม่สอด มีเขตตลอดท้องที่อำเภอแม่สอดและอำเภอแม่ระมาศ
ในจังหวัดตาก แต่ต่อมาได้มีพระราชกฤษฎีกาตั้งกิ่งอำเภอท่าสองยาง อำเภอแม่ระมาศ
จังหวัดตาก เป็นอำเภอท่าสองยาง ตั้งแต่วันที่ ๒๓ กรกฎาคม ๒๕๐๑
ซึ่งทำให้คดีที่เกิดในท้องที่กึ่งอำเภอท่าสองยางซึ่งเดิมเคยขึ้นศาลจังหวัดแม่สอด
ต้องไปขึ้นศาลจังหวัดตาก อันเป็นความไม่สะดวกแก่ประชาชนผู้มีอรรถคดี
เพราะทางเดินตรงไปยังจังหวัดตากไม่มี ต้องผ่านทางอำเภอแม่สอด
จึงเห็นเป็นการสมควรที่จะให้ศาลจังหวัดแม่สอดคงมีเขตรวมถึงเขตอำเภอท่าสองยางด้วย

หัวหน้าคณะปฏิวัติจึงมีคำสั่งดังต่อไปนี้

ข้อ ๑
ให้ศาลจังหวัดแม่สอดซึ่งมีเขตตลอดท้องที่อำเภอแม่สอด และอำเภอแม่ระมาศ
ในจังหวัดตากอยู่แล้วนั้น มีเขตตลอดท้องที่อำเภอท่าสองยาง ในจังหวัดตากด้วย

ข้อ ๒
บรรดาคดีของอำเภอท่าสองยางที่ค้างพิจารณาอยู่ในศาลจังหวัดตาก
ในวันประกาศนี้ ให้คงพิจารณาพิพากษาในศาลจังหวัดตาก
เว้นแต่คดีที่ศาลจังหวัดตากยังมิได้เริ่มสืบพยาน ก็ให้โอนคดีนั้น ๆ
ไปพิจารณาพิพากษาในศาลจังหวัดแม่สอด

ทั้งนี้
ตั้งแต่บัดนี้เป็นต้นไป


ประกาศ
ณ วันที่ ๑๖ มกราคม ๒๕๐๒
จอมพล
สฤษดิ์ ธนะรัชต์
หัวหน้าคณะปฏิวัติ

ดวงเพ็ญ/พิมพ์
๕ พฤศจิกายน ๒๕๕๖
ปณตภร/ตรวจ
๘ พฤศจิกายน ๒๕๕๖

[๑] ราชกิจจานุเบกษา
เล่ม ๗๖/ตอนที่ ๑๐/ฉบับพิเศษ หน้า ๑/๑๖ มกราคม ๒๕๐๒